《从事淮南府过亡友杨校书旧厅感念愀然》
唐代·权德舆

故人随化往，倏忽今六霜。及我就拘限，清风留此堂。

松竹逾映蔚，芝兰自销亡。绝弦罢流水，闻笛同山阳。

炯如冰玉姿，粲若鸾凤章。欲翥摧劲翮，先秋落贞芳。

正平赋鹦鹉，文考颂灵光。二子古不吊，夫君今何伤。

黄墟既杳杳，玄化亦茫茫。岂必限宿草，含凄洒衣裳。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。